Հաշվետվություն

Տավուշի մարզի ուսումնական հաստատությունների 2015-2016 ուստարվա վերաբերյալ

Մարզում գործող հանրակրթական ուսումնական հաստատությունների թվային տվյալները եվ աշակերտների թիվը 2014-2015, 2015-2016 ուստարիների և 2016-2017 ուստարվա նախնական թվային տվյալները հետևյալն են՝

|  |  |  |  |
| --- | --- | --- | --- |
|  | 2014-2015 ուստարում | 2015-2016 ուստարում | 2016-2017 ուստարում (կանխատեսվող) |
| Դասարանների թիվը | 914 | 921 | 931 |
| Աշակերտների թիվը | 15777 | 15868 | 16181 |
| Ուսուցիչների թիվը | 2255 | 1893 | 1880 |
| Առաջին դասարանցիների թիվը սեպտեմբերի 1-ի դրությամբ | 1485 | 1737 | 1792 |
| Բազմակոմպլեկտ դասարանների թիվը | 86 | 85 | 85 |
| Նախակրթարանների թիվը | 10 | 10 | 18 |
| Նախակրթարաններում ընդգրկված 5-6 տարեկան երեխաների թիվը | 169 | 184 | 245 |
| Նախադպրոցական հիմնարկների թիվը | 46 | 48 | 48 |
| Նախադպրոցական հիմնարկներում ընդգրկված երեխաների թիվը | 2960 | 3216 |  |
| Նախադպրոցական հիմնարկների աշխատողների թիվը | 509 | 655 | 655 |

Թվային վերլուծությունից պարզ երևում է, որ տարեցտարի ունենում ենք աշակերտների, հետևաբար նաև դասարանների աճ:

Համակարգչային դասարաններ ունեն բոլոր դպրոցները:

**2. ԱՏԵՍՏԱՎՈՐՎԱԾ ՈՒՍՈՒՑԻՉՆԵՐԻ ԹԻՎԸ**

Դպրոցներում աշխատող ուսուցիչների թիվը հասնում է 1900-ի, որոնց մեծ մասն ունի բարձրագույն կրթություն: Յուրաքանչյուր տարի ատեստավորվում է ուսուցիչների թվաքանակի 1/5-ը: Ատեստավորման գործընթացին նախորդում է ուսուցիչների վերապատրաստումը, որը հիմնականում իրականացվում է Կրթության ազգային ինստիտուտի Տավուշի մասնաճյուղում:

2015-2016 ուսումնական տարում նոյեմբերի 16-ից մինչև դեկտեմբերի 16-ն ընկած ժամանակահատվածում ատեստավորվել է 210 ուսուցիչ: 2016թ.-ին Կրթության ազգային ինստիտուտի Տավուշի մասնաճյուղում ուսուցիչների վերապատրաստումն իրականացվում է երկու փուլով. մարտ-հունիս ամիսներին վերապատրաստվել է 86 ուսուցիչ /6 խումբ/, հունիս-հոկտեմբեր ամիսներին վերապատրաստվելու է 187 ուսուցիչ /13 խումբ/: Վերապատրաստված ուսուցիչների ատեստավորումը նախատեսվում է անցկացնել 2016թ. նոյեմբեր-դեկտեմբեր ամիսներին:

Կարևորում ենք նաև տնօրենների վերապատրաստման և հավաստագրման գործընթացը: 2016թ-ի ընթացքում տնօրենների վերապատրաստման և հավաստագրման գործընթացին մասնակցել է 55 անձ, որից՝ 45-ը գործող տնօրեն: Հավաստագրվել է մասնակիցներից 54-ը: Վերապատրաստումն իրականացրել են կրթության ազգային ինստիտուտը և կրթության առանց սահմանի կազմակերպությունը:

1. **ՏԱՐԱԿԱՐԳ ՍՏԱՑԱԾ ՈՒՍՈՒՑԻՉՆԵՐԻ ԹԻՎԸ**

Փաստաթղթային ատեստավորումից հետո տարակարգի ստացման համար 2013-2016թթ. ընթացքում մարզից տասներկու ուսուցիչ դիմել է ՀՀ կրթության և գիտության նախարարություն, և ՀՀ կրթության և գիտության նախարարը, հիմք ընդունելով հանրակրթական ուսումնական հաստատության ուսուցչի որակավորման տարակարգի շնորհման հանրապետական հանձնաժողովի որոշումները, նրանց շնորհել է որակավորման առաջին աստիճանի տարակարգ, մասնավորապես.

|  |  |  |  |  |
| --- | --- | --- | --- | --- |
| **Հ/Հ** | **Դպրոց** | **Ազգանուն, անուն, հայրանուն** | **Առարկա** | **Տարակարգի****շնորհման տարեթիվը** |
| 1 | Դիլիջանի թիվ 2 հիմնական դպրոց | Սմբատյան Հասմիկ Վանիկի | Քիմիա | 2013թ. |
| 2 | Իջևան, Ս.Սարգսյանի անվան N 1 հիմնական դպրոց | Բադալյան Լաուրա Սերգեյի | Հայոց լեզու և գրականություն | 2014թ. |
| 3 | Գետահովիտի միջնակարգ դպրոց | Ղազարյան Շողեր Հարությունի | Ինֆորմատիկա | 2014թ. |
|  4 | Սևքարի միջնակարգ | Մխիթարյան Ծովինար Սայադի | Ֆիզիկա | 2014թ. |
| 5 | Վերին Կարմիրաղբյուրի միջնակարգ դպրոց | Օհանյան Ռիտա Ռաֆիկի  | Քիմիա | 2015թ. |
|  6 | Նոյեմբերյանի N 2 միջնակարգ դպրոց | Ալեքսանյան Լուսինե Զավենի  | Դասվար | 2015թ. |
|  7 | Լճկաձորի հիմնական դպրոց | Մալինյան Ռուզան Ռուսլանի  | Մաթեմատիկա | 2015թ. |
| 8 | Բերդ, Մ.Սաղումյանի անվան N 4 հիմնական դպրոց | Աբգարյան Անահիտ Վոլոդյայի | Պատմություն | 2015թ. |
| 9 | Բերդ, Մ.Սաղումյանի անվան N 4 հիմնական դպրոց | Գյուրջինյան Նաիրա Ռոբերտի | Աշխարհագրություն | 2015թ. |
| 10 | Բերդ, Մ.Սաղումյանի անվան N 4 հիմնական դպրոց | Սարգսյան Անահիտ Ռազմիկի | Հայոց լեզու և գրականություն | 2015թ. |
| 11 | Իջևան, Մ.Մարտիրոսյանի անվան N 5 hիմնական դպրոց | Դավթյան Ռիտա Բորիկի | Ֆիզկուլտուրա | 2015թ. |
| 12 | Այգեձորի միջնակարգ դպրոց | Ծաղկյան Հայկ Ռազմիկի  | Կենսաբանություն | 2016թ. |

1. **ՄԱՐԶՈՒՄ ԻՐԱԿԱՆԱՑՎՈՂ ԾՐԱԳՐԵՐԸ /ՆԱԽԱԴՊՐՈՑԱԿԱՆ ՄԻԿՐՈԾՐԱԳՐԵՐ, ՄԻՋՈՑԱՌՈՒՄՆԵՐ, ԱՅԴ ԹՎՈՒՄ ՝ ԿԳՆ ԿՆՔԱԾ ՀՈՒՇԱԳՐԵՐԻ, ՄԻՋԱԶԳԱՅԻՆ ՀԱՄԱԳՈՐԾԱԿՑՈՒԹՅԱՆ ՇՐՋԱՆԱԿՆԵՐՈՒՄ, ԱՅԼ/**

Արդեն 5-րդ տարին է, որ ՀՀ Տավուշի մարզն ընդգրկվել է <<Դպրոցին երեխաների պատրաստվածության մակարդակի բարձրացում և կրթության հավասար մեկնարկային հնարավորությունների ապահովում>> ենթածրագրում: 2016թ.-ին նախակրթարաններ են բացվելու մանկապարտեզ չունեցող ևս 8 համայնքներում:

<<Պետական ոչ առևտրային կազմակերպությունների մասին>> ՀՀ օրենքի 16-րդ հոդվածի 1-ին կետի պահանջներն ապահովելու նպատակով համայնքապետերին առաջարկվել է հանձնարարել մանկապարտեզների տնօրեններին՝ աշխատանքին զուգահեռ հեռակա ուսուցմամբ ստանալ բարձրագույն կրթություն, և համապատասխան գործընթացն արդեն սկսվել է:

Նախադպրոցական ուսումնական հաստատությունները դիտարկվում են որպես կրթության կարևորագույն օղակ, և աշխատանքներ են տարվում մանկապարտեզների, այդ թվում նաև նախակրթարանների և մանկապարտեզ հաճախող երեխաների թվի ավելացման ուղղությամբ: Մարզպետարանում քննարկվել է նաև համայնքային ենթակայության մանկապարտեզներում երեխաներին տրվող սննդամթերքի որակի հարցը:

2016թ. ընթացքում մարզի մի շարք մանկապարտեզների տնօրեններ և դաստիարակներ մասնակցել են Ճգնաժամի կառավարման ակադեմիայում կազմակերպված <<Երեխաների անվտանգության մշակույթի ձևավորման հարցերի>> վերաբերյալ դասընթացին:

 Մարզի բոլոր մանկապարտեզներն ընդգրկված են <<Քայլ առ քայլ>> հիմնադրամի ծրագրում:

 <<Մեկ համայնք մեկ դպրոց>> կիրակնօրյա դպրոցների և սոցիալ-կրթական կենտրոնների ծրագրի շրջանակներում Տավուշի Թեմի Առաջնորդարանի կողմից իրականացվել է Կիրակնօրյա դպրոցների ուսուցիչների վերապատրաստում,որին մասնակցել է 80 թեկնածու : Վերջիններից 60-ը ավարտական քննությունները հաջողությամբ հանձնելով կաշխատեն որպես թեմական կիրակնօրյա դպրոցների ուսուցիչներ՝ մարզի 15 համայնքում*:*

 Ֆրանսիայի Նիս քաղաքի <<Հայաստանի Հանրապետության երեխաների մանկազարթման ընկերակցության>> ղեկավար տիկին Անահիտ Օհանյանի կողմից 2016թ. սեպտեմբերին գրենական պիտույքներ և խաղալիքներ կտրամադրվեն Պառավաքար, Մովսես, Չինարի, Այգեպար և Այգեձոր համայնքների մանկապարտեզներին:

Միջազգային համագործակցության շրջանակներում մարզպետարանը համագործակցում է ՄԱԿ-ի մանկական հիմնադրամի, <<Քրիստոնեական մշակութային միջազգային ծառայություններ>> բարեգործական ընկերության, <<Վորլդ Վիժն>>, <<GIZ>>, <<Թրփանջյան հիմնադրամի>> և <<Հայաստան>> համահայկական հիմնադրամի հետ:

 <<Վորլդ Վիժն>> միջազգային բարեգործական կազմակերպության և <<Երկուսով>> հոգեբանական մասնագիտացված կենտրոնի կողմից Իջևանի տարածքային զարգացման ծրագրի շրջանակներում 2015թ. դեկտեմբերի 16-17-ը երկօրյա դասընթացներ անցկացվեցին, որին մասնակցեցին Սարիգյուղի, Խաշթառակի, Գետահովիտի, Իջևանի թիվ 1 և թիվ 5 մանկապարտեզների տնօրենները: Դասընթացները միտված են շարունակաբար բարելավելու թիրախային համայնքների մանկապարտեզների դաստիարակների գիտելիքներն ու հմտությունները երեխայակենտրոն կրթության, ինչպես նաև ներառական կրթության վերաբերյալ: Դասընթացների ընթացքում քննարկվել են <<Ժամանակակից նախադպրոցական կրթության և զարգացման չափորոշիչները>>, <<ՈՒսումնական միջավայրի ստեղծում>> և <<Մանկակենտրոն մտածողություն և վերաբերմունք>> թեմաները:

 <<Աղետների ռիսկի նվազեցման>> ծրագրի շրջանակներում (որը ֆինանսավորվում է բրիտանական <<ՕՔՍՖԱՄ>> կազմակերպության կողմից) <<Հույսի կամուրջ>> ՀԿ Իջևանի կենտրոնում աղետների ռիսկի նվազեցման և հասարակության իրազեկման նպատակով անցկացվել է ուսումնական վարժանք:

 <<ՍՕՍ-մանկական գյուղեր>> ՀԲՀ-ի սոցիալապես անապահով, բազմազավակ ընտանիքներին ՀՕՄ-ի կողմից մինչև 2016թ.-ի սեպտեմբերի 1-ը կտրամադրվի հագուստ:

 Մարզի հանրակրթական դպրոցներում 2015-2016 ուստարվա ընթացքում կազմակերպվել են մի շարք միջոցառումներ, մասնավորապես՝

ՀՀ կառավարության ծրագրում ներառված է եղել «Մշակութային կազմակերպություն-դպրոց» աբոնեմենտային համակարգի ներդրման պիլոտային ծրագիրը, որն իրականացվել է Երևանում` սահմանամերձ և սահմանապահ համայնքների հիմնական դպրոցների միջին դասարաններում սովորող աշակերտների (10-14 տարեկան) համար. երեք միջոցառում` մեկ ներկայացում, մեկ համերգային ծրագիր և մեկ թանգարանային այցելություն: Օրապահիկի և գիշերավարձի ծախսերը Երևան քաղաքում ֆինանսավորվել են ծրագրի շրջանակներում, իսկ տրանսպորտային ծախսերը մարզից Երևան և հակառակ ուղղությամբ հոգացել է մարզպետարանը:

ՀՀ կրթության և գիտության նախարարության և Երևանում գիտության և մշակույթի Ռուսաստանյան կենտրոնի կողմից կազմակերպվող միջոցառումների ծրագրում կազմակերպվել է բանաստեղծ Ս.Եսենինի 120-ամյակին նվիրված ասմունքի մրցույթ: Ասմունքի մրցույթին մասնակցել են 7-12-րդ դասարանների աշակերտներ:

Հանրակրթական դպրոցներում անց են կացվել «Երկնքից երեք խնձոր ընկավ...» հեքիա­թասացության և բարբառի 8-րդ մրցույթ-փառատոնը, որի եզրափակիչ փուլը տեղի է ունենալու 2016 թ. սեպտեմբերի 16-ից 18-ը <<Հովհաննես Թումանյանի տուն-թանգարանում>>: Մարզից փառատոնին կմասնակցեն լավագույն ճանաչված 4 աշակերտ՝ Անի Ղազարյանը /Նոյեմբերյանի ավագ դպրոց/, Անգելինա Մնացականյանը /Արճիսի միջն. դպրոց/, Կարեն Լազարյանը /Իջևանի վարժարան/, Տարոն Ասիլյանը /Իջևանի թիվ 5 հիմն.դպրոց/ :

 Հայաստանի ազգային կինոկենտրոնի նախաձեռնությամբ և մարզպետարանի աջակցությամբ իրականացվել է <<Կինոաշուն. ազգային կինո ամիս>> ծրագիրը, որի շրջանակներում մարզի մի շարք դպրոցներում անց են կացվել կինոդիտումներ:

Անց է կացվել <<Կյանք արժեցող խաղաղություն>> թեմայով շարադրությունների մրցույթ՝ նվիրված հայրենիքի սահմանների պաշտպանության ժամանակ զոհված, արիությամբ աչքի ընկած զինծառայողներին: Մրցույթին մասնակցել են 8-12-րդ դասարանների աշակերտները: 10 լավագույն շարադրությունները ներկայացվել են ՀՀ ԿԳՆ:

 Իրականացվել է «Մեր մեծերը» ծրագիրը, որի նպատակը նոր ձևավորվող սերնդի մեջ հայրենասիրություն արմատավորելն ու հայապահպանությանը նպաստելն է: Այս տարի «Մեր մեծերը» ծրագրում ընգրկվել են Սրբուհի Տյուսաբի (175-ամյակ), Վահե Հայկի (120-ամյակ), Գրիգոր Խանջյանի (90-ամյակ), Ավետիս Ահարոնյանի (150-ամյակ) և Գրիգոր Զոհրապի (155-ամյակ) անունները:

Համաշխարհային Հայկական Կոնգրեսը Ռուսաստանի հայերի միության և ՀՀ ԿԳՆ հետ համատեղ, մարզպետարանի աջակցությամբ անց է կացրել <<Մենք եղել ենք, մենք կանք, մենք կլինենք>> խորագրով լավագույն գրական ստեղծագործության միջազգային 10-րդ մրցույթը, թեման՝ <<Համազգային միասնությունը հավաքական ուժի և հզորության գրավական>>: Մրցույթին մասնակցել են 9-12-րդ դասարանների աշակերտները:

Կազմակերպվել և անց է կացվել <<Ամենախելացին>> ինտելեկտուալ հեռուստանախագծի չորրորդ եթերաշրջանի մարզային փուլը: Նշենք , որ նախորդ եթերաշրջանի եզրափակիչ փուլի հաղթող են ճանաչվել Իջևանի ավագ դպրոցի սաներ Արման Բայրամյանը և Անի Մարգարյանը:

Հաշմանդամություն ունեցող անձանց համար <<2016 թվականը հավասար հնարավորությունների տարի>> հայտարարելու կապակցությամբ ՀՀ ԿԳՆ հայտարարել էր «Իմ ներառական դպրոցը» թեմայով շարադրությունների մրցույթ: Մրցույթի նպատակն էր հանրակրթական ուսումնական հաստատությունների սովորողների շրջանում հաշմանդամություն ունեցող անձանց հավասար իրավունքների վերաբերյալ իրազեկության տարածումը: Մրցույթին մասնակցել են 8-12-րդ դասարանների աշակերտները: Լավագույն շարադրությունները ներկայացվել են նախարարություն:

2015թ. նոյեմբերի 19-ին տեղի ունեցավ ՀՀ վարչապետ Հովիկ Աբրահամյանի հովանու ներքո անցկացվող ասմունքի հանրապետական 8-րդ մրցույթ-փառատոնի եզրափակիչ փուլը, որը նվիրված էր Հովհաննես Թումանյանի ծննդյան 145-ամյա և Ավետիք Իսահակյանի ծննդյան 140-ամյա հոբելյաններին: Տավուշի մարզից հանրապետական փուլին մասնակցելու իրավունք էին ստացել մրցույթի մարզային փուլի 11-14 տարեկանների տարիքային խմբում հաղթողներ ճանաչված Կողբի թիվ 2 միջնակարգ դպրոցի աշակերտուհի Լիլիթ Մուսայելյանը, Իջևանի թիվ 3 հիմնական դպրոցից Եսթեր Նահապետյանը, Կիրանցի հիմնական դպրոցից Միլենա Բաբինյանը, իսկ 15-17 տարեկանների տարիքային խմբում՝ Ասպրամ Փարսադանյանը՝ Բերդավանի միջնակարգ դպրոցից, Ալիկ Գյուրջինյանը՝ Չինչինի միջնակարգ դպրոցից, Դիանա Մկրտչյանը՝ Դիլիջանի ավագ դպրոցից և Աննա Դավթյանը` Սևքարի միջնակարգ դպրոցից: Նրանցից Լիլիթ Մուսայելյանը, Ալիկ Գյուրջինյանը և Եսթեր Նահապետյանը հաղթողների ցուցակում էին և նոյեմբերի 20-ին մասնակցեցին Երևանի Հակոբ Պարոնյանի անվան երաժշտական կոմեդիայի պետական թատրոնում տեղի ունեցած ասմունքի հանրապետական մանկապատանեկան 8-րդ մրցույթ-փառատոնի եզրափակիչ գալա-համերգին և պարգևատրվեցին բջջային հեռախոսներով և արժեքավոր գրականությամբ: Նշենք, որ արդեն ավանդական դարձած փառատոնին այս տարի մասնակցել են Հայաստանի, Արցախի, Ջավախքի և Սփյուռքի 220 հազար դպրոցականներ:

 2015թ. նոյեմբերի 28-ին կայացավ ասմունքի մանկապատանեկան 9-րդ մրցույթ-փառատոնի մարզային փուլը: Փառատոնը նվիրված էր ճանաչված հայ բանաստեղծներ Վահագն Դավթյանին ու Գևորգ Էմինին: Մարզային փուլին մասնակցեցին տարածաշրջանային փուլը հաղթահարած ընդհանուր թվով 42 ասմունքողներ: Արհեստավարժ ժյուրիի գնահատմամբ նրանցից հաղթողներ ճանաչվեցին և հանրապետական փուլին մասնակցելու իրավունք ստացան 11-14 տարեկանների տարիքային խմբից Արթուր Աբազյանը / 1-ին տեղ, Իջևանի թիվ 3 հիմնական դպրոց/, Անի Մելիքյանը /2-րդ տեղ, Բերդի թիվ 3 հիմնական դպրոց/, Արարատ Եգանյանը /3-րդ տեղ, Կողբի թիվ 2 միջն. դպրոց/, իսկ 15-17 տարեկանների տարիքային խմբից՝ Ալիկ Առաքելյանը /1-ին տեղ, Իջևանի վարժարան/, Անի Հախվերդյանը /2-րդ տեղ, Բերդավանի միջնակարգ դպրոց/, Նարինե Մակարյանը /3-րդ տեղ, Չինարիի միջնակարգ դպրոց/: Հաղթողները պարգևատրվեցին Տավուշի մարզպետի պատվոգրերով:

 <Անտարես>> հրատարակչությունը ՀՀ ԿԳՆ հետ համատեղ, մարզպետարանի աջակցությամբ կազմակերպել և անց է կացրել <<Ընթերցման հանրապետական օլիմպիադա-2016>> միջոցառումը:

Օլիմպիադան նախատեսված էր հանրակրթական դպրոցների 6-րդ դասարանցիների համար: Մարտի 24-ին Իջևանի թիվ 5 հիմնական դպրոցում անցկացվեց 2016 թվականի ընթերցման օլիմպիադայի մարզային փուլը, որին մասնակցեց դպրոցական փուլում 1-ին և 2-րդ տեղեր գրաված 30 աշակերտ մարզի տարբեր դպրոցներից: Արդյունքում մարզային փուլի 1-ին, 2-րդ և 3-րդ տեղերի հաղթողներ դարձան Բերդի թիվ 3 դպրոցի սան Անի Մելիքյանը, Իջևանի թիվ 3 հիմնական դպրոցը ներկայացնող Վաչե Թանանյանը, Դիլիջանի թիվ 4 դպրոցից Ժենյա Վարդանյանը, ովքեր էլ իրավունք ստացան մասնակցելու «Ընթերցման օլիմպիադա 2016»-ի հանրապետական փուլին: Իջևանի թիվ 3 հիմնական դպրոցը ներկայացնող Վաչե Թանանյանը հաղթող ճանաչվեց նաև հանրապետական փուլում:

2016թ. մայիսի 6-ին Բերդի երաժշտական դպրոցում տեղի ունեցավ տարածաշրջանի հանրակրթական դպրոցների 5-9-րդ դասարաններում անցկացված շարադրությունների մրցույթի հաղթողների պարգևատրման արարողությունը: Շարադրության թեման էր <<Հայրենի հողն իմ>>: Առաջին փուլից եզրափակիչ փուլ էր անցել 65 դպրոցականի աշխատանք, որից էլ հանձնաժողովի որոշմամբ մրցանակային տեղի էին արժանացել 15-ը. յուրաքանչյուր դասարանի հատկացվել էր երեք մրցանակային տեղ` առաջին, երկրորդ և երրորդ: Շարադրությունների մրցույթն իրականացվել է ՀՕՖ-ի կողմից Բերդի տարածաշրջանում իրականացվող աղքատության հաղթահարման ծրագրի կրթական բաղադրիչով և նպատակ ունեն այն դարձնել ավանդական:

Տավուշի մարզպետարանի անմիջական աջակցությամբ Երեխաների պաշտպանության միջազգային օրվան նվիրված մշակութային միջոցառումների մի ամբողջ շարք է անցկացվել մարզում: Օրվան նվիրված մշակութային միջոցառումների շրջանակներում տավուշցի երեխաներին հյուրընկալվել են Երևանի Ալեքսեյ Հեքիմյանի անվան երաժշտական դպրոցի սաները, ովքեր Իջևանի մշակույթի տանը հանդես են եկել <<Մի անգամ երազում>> հեքիաթ-ներկայացմամբ: Նախագիծն ինքնին աննախադեպ էր այնքանով, որ նրանում ընդգրկված բոլոր մասնակիցները կենդանի կատարմամբ են ելույթ ունեցել:

 2015-2016 ուստարում մարզի հանրակրթական բոլոր դպրոցները մեծ շուքով նշել են ՀՀ պետական բոլոր տոները՝ <<Բանակի օր>>, <<Կանանց, մայրության, գեղեցկության և սիրո>> տոներ, <<Հաղթանակի և խաղաղության>> տոն, <<Շուշիի ազատագրման օր>>, <<Հանրապետության տոն>>, <<Երեխաների իրավունքների պաշտպանության օր>>, <<Գիտելիքի, գրի և դպրության օր>>, <<Անկախության 24-ամյակ>>-ին նվիրված տոներ, նշվել է Մեծ եղեռնի 101-րդ տարելիցը, երկրաշարժի տարելիցը, և այլն:

 Մարզի բոլոր կրթական հաստատություններում անց են կացվել <<Ոսկե աշուն>> խորագրով միջոցառումներ, նշվել են նաև եկեղեցական այնպիսի տոներ, ինչպիսիք են՝ <<Սուրբ ծնունդ>>-ը, <<Սուրբ Սարգիս>>-ը /Երիտասարդների օրհնության օրը/, <<Տյառնընդառաջ>>-ը, <<Սուրբ Զատիկ>>-ը, <<Խաղողօրհնեք>>-ը: Կազմակերպվել և անց են կացվել <<Ծաղկի և երգի>>, <<Վերջին զանգ>>, <<Պահպանենք մեր ավանդույթները>> խորագրերը կրող և այլ միջոցառումներ:

 Մարզային լրատվությամբ և հեռուստատեսությունների միջոցով պարբերաբար տեղեկատվություն է տրվում և կազմակերպվում են ցուցադրություններ՝ հանրակրթական դպրոցներում կազմակերպված մշակութային միջոցառումների վերաբերյալ: Տեղեկատվությունը տեղադրվում է նաև մարզպետարանի և համայնքների կայքէջերում:

 Մարզի հանրակրթական բոլոր դպրոցներում ստեղծվել են <<Պատանի երկրապահ>> ակումբներ: 2015-2016 ուստարում երկու փուլով անցկացվել են սերժանտական դասընթացներ: Դասընթացների ավարտից հետո անցկացվել են ստուգարքներ, որոնց արդյունքում 500 աշակերտ ստացել է սերժանտական կոչում:

 Դեկտեմբերի 4-ին մարզում իրականացվել են <<Հաշմանդամների իրավունքների պաշտպանության>> միջազգային օրվան նվիրված մի շարք միջոցառումներ:

1. **ՕԼԻՄՊԻԱԴԱՆԵՐ, ԱՐԴՅՈՒՆՔՆԵՐ**

2016թ. փետրվարի 20-ից մինչև մարտի 9-ը անցկացվել է դպրոցականների օլիմպիադաների երրորդ (մարզային) փուլը: Մրցութային առաջադրանքները կազմել են հանրապետական առարկայական հանձնաժողովները: Մարզային փուլին մասնակցել է 252 աշակերտ, որից 58-ը իրավունք է ստացել մասնակցելու դպրոցականների առարկայան օլիմպիադաների հանրապետական փուլին: Մարզպետի կողմից հաստատված հանրապետական փուլի մասնակիցների հայտերը` բացառությամբ մաթեմատիկայի, ֆիզիկայի, քիմիայի, կենսաբանության, աշխարհագրության և ինֆորմատիկայի (վերջիններս անցկացվել են այլ ընթացակարգով), ներկայացվել են ՀՀ ԿԳՆ: Դպրոցականների առարկայական օլիմպիադաների հանրապետական փուլի մասնակիցներից 5-ն արժանացել են դիպլոմների, 5-ը` գովասանագրերի: Մասնավորապես՝

|  |  |  |  |  |  |
| --- | --- | --- | --- | --- | --- |
| **Հ/Հ** | **Ազգանուն, անուն** | **Դպրոցը** | **Դաս.-ը** | **Առարկան** | **Պարգևատրումը** |
| 1 | Բայրամյան Արման | Իջևանի ա/դ | 11-րդ | Հայոց լեզու | 1-ին կարգի դիպլոմ |
| 2 | Անանյան Սվետլանա | Նոյեմբերյանի ա/դ | 12-րդ | Հայ. գրակ. | Գովասանագիր |
| 3 | Փահլևանյան Լաուրա | Դիլիջանի ա/դ | 12-րդ | Ռուսաց լ. | 1-ին կարգի դիպլոմ |
| 4 | Ալեքսանյան Մարետա | Դիլիջանի ա/դ | 12-րդ | Ռուսաց լ. | 1-ին կարգի դիպլոմ |
| 5 | Եսայան Անուշիկ | Դիլիջանի ա/դ | 12-րդ | Ռուսաց լ. | Գովասանագիր |
| 6 | Զաքարյան Ինեսա | Դիլիջ. կենտ. դպրոց | 9-րդ | Հայ. գրակ. | Գովասանագիր |
| 7 | Սիրադեղյան Աննա | Սևքարի մ/դ | 10-րդ | Ֆրանսեր. լ. | Գովասանագիր |
| 8 | Եսայան Արփինե | Նավուրի մ/դ | 11-րդ | ՀԵՊ | 2-րդ կարգի դիպլոմ |
| 9 | Ղազարյան Վիկտորյա | Բերդավանի մ/դ | 9-րդ | Հայոց լեզու | 2-րդ կարգի դիպլոմ |
| 10 | Մուրադյան Լիլիթ | Կողբի թիվ 2 մ/դ | 10-րդ | Հայոց լեզու | Գովասանագիր |

1. **ՆԵՐԱՌԱԿԱՆ ԿՐԹՈՒԹՅՈՒՆ /ԽՆԴԻՐՆԵՐ,ՁԵՌՆԱՐԿՎԱԾ ՄԻՋՈՑԱՌՈՒՄՆԵՐ**/

 Այս տարի ևս ամփոփվեցին ներառական կրթության ծրագրի իրականացման արդյունքները: Ներառական կրթության գաղափարները ՀՀ Տավուշի մարզում սկսել էին քննարկվել դեռևս 1999թվականից, երբ մարզում գործում էին <<Հույսի կամուրջ>> հասարակական կազմակերպության կենտրոնները (1999թ-ից Դիլիջանում, 2003թ-ից Իջևանում, 2004թ-ից Բերդում, 2005թ-ից Նոյեմբերյանում):

ՀՀ կառավարության 27.01.2011թ. թիվ 46-Ն որոշման համաձայն 2011թ-ից մարզի բոլոր դպրոցներն անցան ներառական կրթության համակարգի: Վերապատրաստումների, տեղերում կազմակերպված աշխատանքի, մեթոդական խորհրդատվությունների արդյունքում հաղթահարվեցին սկզբնական դժվարությունները: <<Ներառական կրթության>> մուտքով աշակերտները հայտնվեցին հասարակության ուշադրության կենտրոնում, բացի գիտելիքներ ստանալուց աշակերտն սկսեց պատկերացնել իր դերը հասարակական կյանքում: Կրթության առանձնահատուկ պայմանների կարիք ունեցող երեխաներին տրվեց հնարավորություն բացահայտելու իրենց բոլոր ունակությունները, առավել ուշադրություն դարձվեց երեխայի ուժեղ կողմերը զարգացնելուն, ինչի արդյունքում երեխայի ընտանիքը դադարում է խուսափել իր երեխայի միջավայրի հետ շփումից:

Այս ամենը նոր գաղափար էր ոչ միայն դպրոցի, այլև համայնքի և ընդհանրապես՝ ամբողջ հասարակության համար: Դրականորեն փոխվել են հարաբերությունները դպրոցի, ծնողի և հասարակության միջև: Ներառական կրթությունը Տավուշի մարզի դպրոցներում դարձել է իրականություն և արդեն տվել է իր արդյունքները, ինչպես անհատական մակարդակում,այնպես էլ համայնքում՝ հաղթահարելով առկա կարծրատիպերը՝ մարդասիրական արժեքների տարածման և ամրապնդման շնորհիվ: Ծրագրի իրագործման ընթացքում առկա են ներառման բազմաթիվ հաջողված օրինակներ.

* մեծացել է երեխաների հաճախելիությունը
* նվազել է երկտարեցիների թիվը
* ստեղծվել է հանդուրժողականության մթնոլորտ յուրաքանչյուր դպրոցում:
* Տավուշի մարզում երեխաներն ապրում են իրենց ընտանիքներում և կրթություն են ստանում իրենց իսկ համայնքի դպրոցում:

Ներառական կրթության իրականացումը Տավուշի մարզում ցույց տվեց հաշմանդամություն և կրթության առանձնահատուկ պայմանների կարիք ունեցող երեխաների հասարակության լիիրավ անդամ դարձնելու անհրաժեշտությունը, որի արդյունքում շահում է ողջ հասարակությունը:

2015թ. ընթացքում Երևանի բժշկահոգեբանամանկավարժական գնահատման կենտրոնի կողմից տրված եզրակացության հիման վրա վկայագրվել և ներառական կրթության համակարգում ընդգրկվել է կրթության առանձնահատուկ պայմանների կարիք ունեցող 151 երեխա: 2016թ. գարնանը գնահատման կենտրոնի կողմից տրված եզրակացության հիման վրա վկայագրվել է 202 երեխա:

**7.ԱՆՉԱՓԱՀԱՍՆԵՐԻ ԿՈՂՄԻՑ ԿԱՏԱՐՎԱԾ ԻՐԱՎԱԽԱԽՏՈՒՄՆԵՐ, ԹՎԱՅԻՆ ՏՎՅԱԼՆԵՐ, ՁԵՌՆԱՐԿՎԱԾ ՄԻՋՈՑԱՌՈՒՄՆԵՐ**

Մարզպետարանը պարբերաբար համագործակցում է ՀՀ ոստիկանության Տավուշի մարզային վարչության եւ տարածքային համապատասխան բաժինների հետ: Եռամսյակը մեկ մարզպետարան են ներկայացվել ոստիկանության կողմից հաշվառման վերցված անչափահասների վերաբերյալ տվյալներ: Համատեղ աշխատանքների արդյունքում զգալիորեն նվազել են իրավախախտման հակում ունեցող, դժվար դաստիարակվող, նախկինում դատապարտված անչափահասների թիվը: 2016թ. օգոստոսի 1-ի դրությամբ ՀՀ Տավուշի մարզի ոստիկանության տարածքային բաժինների անչափահասների գործերով տեսչություններում իրավախախտման և հանցագործության կատարման համար պրոֆիլակտիկ հաշվառման մեջ են եղել 8 անչափահաս, որից 4-ը Իջևանի տարածաշրջանից (1բռնաբարություն, 1գողություն, 2-ը` ուսումից խուսափող), 1-ը՝ Դիլիջանից (գողություն), 3-ը՝ Բերդի տարածաշրջանից (գողություն): ՀՀ Տավուշի մարզպետարանի աշխատակազմի ընտանիքի, կանանց և երեխաների իրավունքների պաշտպանության բաժինը ԱԳԽ ոստիկանության ծառայողների հետ համատեղ իրականացրել է որոշակի միջոցառումներ` ուղղված անչափահասների կողմից կատարվող հանցագործությունների և իրավախախտումների կանխարգելմանը, դրանց ծնող պատճառների և պայմանների վերացմանը, երեխաների նկատմամբ ֆիզիկական, հոգեբանական, սեռական, տնտեսական բռնության հիմնախնդիրների ուսումնասիրությանը, ինչպես նաև նրանց իրավունքների ու շահերի պաշտպանությանը: Ոստիկանության Իջևանի բաժնում մուրացիկ, թափառաշրջիկ, բացասական վարքագիծ դրսևորող, ուսումից չարամտորեն խուսափող անչափահասներ հայտնաբերելու, նրանց հետ պրոֆիլակտիկ-դաստիարակչական աշխատանքներ իրականացնելու ուղղությամբ ոստիկանության հետ համատեղ կազմակերպվել է խորհրդակցություն, որին մասնակցել են Իջևանի տարածաշրջանի համայնքապետարանների խնամակալության և հոգաբարձության մարմինների, հասարակական կազմակերպությունների ներկայացուցիչներ:

 ՀՀ Տավուշի մարզպետարանում ընտանիքի, կանանց, երեխաների իրավունքների պաշտպանության բաժնի նախաձեռնությամբ կազմակերպվել են քննարկումներ` <<Օրենքի հետ խնդիրներ ունեցող երեխաների հետ տարվող աշխատանքներում համագործակցությանը նպաստող և խոչընդոտող հանգամանքների>>, <<Երեխայակենտրոն արդարադատության ստանդարտների խթանում և հանցավորության կանխարգելում>> թեմաներով, որին մասնակցել են ԵԱՀԿ Երևանյան գրասենյակի, Մարդու իրավունքների պաշտպանի գրասենյակի, ՀՕՖ-ի ԵԱԿ գծով պատասխանատուներ, Տավուշի մարզի տարածաշրջանի ոստիկանության չորս բաժինների անչափահասների գործերով տեսչությունների ոստիկանության ծառայողներ, մարզի 15 համայնքների խնամակալության և հոգաբարձության մարմինների, մարզպետարանի աշխատակազմի կրթության, մշակույթի և սպորտի ու առողջապահության վարչությունների մասնագետներ:

 Հաշվառման մեջ գտնվող անչափահասների շրջանում անցկացվել են պրոֆիլակտիկ կանխարգելիչ և դաստիարակչական բնույթի միջոցառումներ` նրանց կողմից կրկնահանցագործության դեպքերը կանխելու համար:

 ՀՀ ոստիկանության Տավուշի մարզային վարչության ԱԳԽ ծառայողների կողմից սպասարկվող վարչական տարածքում անչափահասների շրջանում հանցագործությունների և իրավախախտումների դեպքերը կանխարգելելու, բացահայտելու, անչափահասների իրավական գիտելիքների իմացությունը բարձրացնելու նպատակով 2016թ. մայիսին դպրոցներում անցկացվել է <<Դասը վարում է ոստիկանը>> խորագրով դասաժամ` <<ՀՀ ոստիկանությունն այսօր>> թեմայով:

**8.ՏԵՍՉԱԿԱՆ ՍՏՈՒԳՈՒՄՆԵՐ. ԱՐԴՅՈՒՆՔՆԵՐ, ՁԵՌՆԱՐԿՎԱԾ ՄԻՋՈՑԱՌՈՒՄՆԵՐ**

ՀՀ կրթության պետական տեսչության 2016 թվականի աշխատանքային ծրագրի և ՀՀ կրթության պետական տեսչության պետի 2016 թվականի հունիսի 6-ի N 31-Ա կարգադրության համաձայն, ս.թ. հունիսի 27-ից մինչև հուլիսի 13-ը, ՀՀ Տավուշի մարզպետարանի աշխատակազմի կրթության, մշակույթի և սպորտի վարչությունում կրթության բնագավառի օրենսդրության պահպանման նկատմամբ պետական վերահսկողություն ապահովելու նպատակով իրականացվել է ուսումնասիրություն՝ ըստ համապատասխան հարցաշարի: Ուսումնասիրությամբ ընդգրկվող ժամանակահատված է ընդունվել 2012 թվականի օգոստոսի 20-ից մինչև 2016 թվականի հունիսի 27-ը:

Ստորև ներկայացվում են ուսումնասիրության արդյունքները.

* Մարզպետարանի ենթակայությամբ գործող դպրոցների (հիմնական՝ 23, միջնակարգ՝ 52, վարժարան՝ 2) կանոնադրությունները հաստատվել և դրանցում համապատասխան փոփոխությունները կատարվել են սահմանված կարգով, բացառությամբ երկու դպրոցի/Դիլիջանի թիվ 6 հիմնական և Կայանի միջնակարգ դպրոցներ/:
* Մարզի 46 դպրոց (60%) չունի կրթական գործունեության թույլտվություն՝ լիցենզիա:
* ՀՀ կրթության և գիտության նախարարի համապատասխան հրամաններով հաստատված՝ սովորողների սահմանային տեղերը գերազանցել են երկու դպրոց /Ազատամուտի և Դիլիջանի N 5 միջնակարգ դպրոցները/:
* Կրթության կառավարման պետական լիազորված մարմնի, տարածքային կառավարման մարմնի ղեկավարի հրամանների, հրահանգների, հանձնարարականների, մեթոդական երաշխավորությունների կատարման ընտրանքային ուսումնասիրությունից պարզվել է՝
* մարզի դպրոցների կեսից ավելին ամբողջությամբ չեն պահպանել օրինակելի ուսումնական պլանի պահանջները (դպրոցական բաղադրիչի բաշխում, սովորողների ուսումնական ծանրաբեռնվածության ապահովում, երաշխավորված առարկայական ծրագրերի առկայություն և այլն).
* դպրոցների կառավարման խորհուրդների ձևավորումն իրականացվել է ժամկետների էական խախտմամբ.
* մանկավարժական կադրերի ընտրության և նշանակման գործընթացն իրականացվել է խախտումներով.
* խախտվել են դպրոցների տնօրենների և ուսուցիչների թափուր տեղերի համար հայտարարվող մրցույթների կարգերի տարբեր պահանջներ.
* կանոնակարգված չէ մարզի, արտերկրի, ՀՀ այլ մարզերի, Երևան քաղաքի և ԼՂՀ դպրոցներից մարզի դպրոցներ ընդունված և տեղափոխված սովորողների հաշվառումը և այլն:

* 2015-2016 ուսումնական տարվա ուսումնական պլանների և առարկայական ծրագրերի կատարողականների (ըստ ուսումնական պլանով սահմանված դասաժամերի թվի) ուսումնասիրությունից պարզվել է, որ մարզի 77 դպրոցներից 39-ում (50,6%) առկա են խախտումներ:
* Մարզի 63 դպրոցներում (82 %) հայտնաբերվել են թվով 174 խախտումներ (ներառված չեն նույն դպրոցում նմանատիպ խախտումների բազմակի կրկնությունները), որից՝
1. վարչական աշխատողների (տնօրեն, փոխտնօրեն) ուսումնական ծանրաբեռնվածության գերազանցում՝ 2 դպրոց (3 վարչական աշխատող).
2. ուսուցչի՝ համապատասխան որակավորում կամ բարձրագույն կրթություն և վերջին տասը տարվա ընթացքում մանկավարժական (կամ ուսուցչական) գործունեության առնվազն 5 տարվա աշխատանքային ստաժ ունենալու պահանջի խախտում (այդ թվում՝ ժամանակավոր փոխարինումները)՝ 20 դպրոց (29 ուսուցիչ).
3. մանկավարժական աշխատողների պաշտոնների անվանացանկով սահմանված որակավորման պահանջների խախտում՝ 37 դպրոց (49 մանկավարժական աշխատող).
4. ուսուցչի թափուր տեղի համալրում ոչ մրցութային հիմունքներով՝ 14 դպրոց (21 ուսուցիչ).
5. ուսուցչի թափուր տեղի մրցույթի կարգի (հայտարարության ժամկետ, հանձնաժողովի կազմ) 17 խախտում՝ 13 դպրոցում.
6. մինչև մրցույթի կայանալը համապատասխան մասնագիտական որակավորում չունեցող անձանց որոշակի ժամկետով աշխատանքի ընդունում՝ 28 դպրոց (60 անձ):
* 8 դպրոցի «Նախնական զինվորական պատրաստություն և անվտանգ կենսագործունեություն» առարկայի ուսուցիչները չունեն սպայական կոչում և (կամ) համապատասխան կրթություն:
* Ուսումնասիրությամբ ընդգրկված ժամանակահատվածում մարզի 6 դպրոցների տնօրենների թափուր տեղերի մրցույթները սահմանված ժամկետում չեն հայտարարվել (Բերքաբերի մ/դ, Դիլիջանի N 2 հ/դ, Պտղավանի մ/դ) կամ տարբեր պատճառներով չեն կայացել (Աղավնավանքի մ/դ, Այգեպարի մ/դ, Սարիգյուղի մ/դ):
* Մարզի 77 դպրոցներից 50-ը (65 %-ը) խորհրդի կազմում մանկավարժական և ծնողական խորհուրդների կողմից առաջադրված թեկնածուների վերաբերյալ գրությունը մարզպետին ներկայացրել են 1-ից մինչև 142 օր ուշացումով:
* Ըստ ընտրանքային սկզբունքով ուսումնասիրված դպրոցների տվյալների` պարզվել է, որ ընդունված կամ տեղափոխված ոչ բոլոր սովորողների տվյալներն են վարչություն ներկայացվել կամ հաշվառվել:
* Ուսումնասիրությամբ ընդգրկված ժամանակահատվածում ՀՀ կրթության պետական տեսչության կողմից 2015 թվականին իրականացվել են ստուգումներ Բերդի և Իջևանի վարժարաններում: Հայտնաբերված խախտումների հետևանքները վերացնելու նպատակով վարժարանների տնօրեններին տրված կատարման համար պարտադիր հանձնարարականներն, ըստ դիտարկման (հետադարձ կապի) արդյունքների, կատարվել են:

Իհարկե ուզում եմ նշել, որ հայտնաբերված որոշ թերություններ և խախտումներ ունեն իրենց բացատրությունները և արդարացումները՝ կապված մարզի խիստ սահմանամերձ լինելու և համապատասխան կադրերի բացակայության պատճառով, որոշներն էլ արդարացում չունեն, հետևաբար, տնօրենների մի մասին տրվել են համապատասխան հանձնարարականներ՝ սեղմ ժամկետներում շտկել, վերացնել խախտումները, իսկ որոշ տնօրենների նկատմամբ էլ կկիրառվեն տույժեր:

**9.ՏՆՕՐԵՆՆԵՐԻ ԽՐԱԽՈՒՍՈՒՄՆԵՐ, ՊԱՐԳԵՎԱՏՐՈՒՄՆԵՐ ԵՎ ՏՈՒՅԺԵՐ**

2015-2016 ուստարվա ընթացքում մարզի դպրոցների մի շարք տնօրեններ արժանացել են պատվոգրերի, շնորհակալագրերի՝ ինչպես Տավուշի մարզպետի, այնպես էլ ՀՀ կրթության և գիտության, պաշտպանության, սպորտի և երիտասարդության հարցերի, մշակույթի նախարարների կողմից:

Ցավոք, ունենք նաև տույժեր, մասնավորապես, աշխատանքային կարգապահությունը խախտելու համար Տավուշի մարզպետի 15.03.2016թ. թիվ 6-Ա կարգադրությամբ Ոսկեպարի դպրոցի տնօրեն Հարություն Ալավերդյանի նկատմամբ կիրառվել է <<նկատողություն>> կարգապահական տույժը:

**10.ՋԵՌՈՒՑՈՒՄ, ՎԵՐԱՆՈՐՈԳՈՒՄ**

**/ ԽՆԴԻՐՆԵՐ, ՁԵՌՆԱՐԿՎԱԾ ՄԻՋՈՑՆԵՐ/**

Մարզի 77 հանրակրթական դպրոցներից 32-ն ունեն լոկալ ջեռուցում, 2 դպրոց ջեռուցվում է գազի վառարաններով, 2–ը՝ էլեկտրաէներգիայով և 41 դպրոց ջեռուցվում է դիզելային վառելիքի և փայտի վառարաններով:

 2015թ. ընթացքում պետբյուջեի միջոցներով մարզի 7 դպրոցներում իրականացվել են հետևյալ աշխատանքները, մասնավորապես՝

1. Կողբի թիվ 1 միջն. դպրոցի վերանորոգում
2. Ն.Ծաղկավանի միջն դպրոցի վերանորոգում
3. Իջևանի թիվ 5 հիմն. դպրոցում վերանորոգում
4. Գանձաքարի միջն. դպրոցում վերանորոգում
5. Արճիսի միջն. դպրոցի վերանորոգում
6. Բարեկամավանի միջն. դպրոցի պատուհանների վերատեղադրում և պաշտպանիչ հենապատի կառուցում
7. Դեղձավանի հիմն. դպրոցի տանիքի վերանորոգում

2016թ.-ին պետբյուջեի միջոցներով իրականացվում է Թեղուտի դպրոցի վերանորոգման աշխատանքները:

**11. ԴԱՍԱԳՐՔԵՐՈՎ ԱՊԱՀՈՎՎԱԾՈՒԹՅՈՒՆ, ՎԱՐՁԱՎՃԱՐՆԵՐԻ ՀԱՎԱՔԱԳՐՈՒՄ/ ԽՆԴԻՐՆԵՐ, ՁԵՌՆԱՐԿՎԱԾ ՄԻՋՈՑԱՌՈՒՄՆԵՐ/**

Սահմանված ժամկետում ուսումնասիրվել և <<Դասագրքերի և տեղեկատվական հաղորդակցման տեխնոլոգիաների շրջանառու հիմնադրամ>> է ներկայացվել 2016-2017 ուսումնական տարում անհրաժեշտ դասագրքերի պատվերը: 2016-2017 ուսումնական տարվա համար նախատեսված դասագրքերից ստացվել է պետական միջոցներով հրատարակված 24, ԴՇՀ-ի միջոցներով հրատարակված՝ 13 անուն դասագիրք: Ստացվել է նաև ուսումնաօժանդակ 6 ձեռնարկ:

Վերահսկողություն է սահմանվել դասագրքերի վարձավճարների հավաքագրման գործընթացի նկատմամբ: Տավուշի մարզպետի 20.10.2015թ. թիվ 202-Ա որոշմամբ փոխհատուցվել են սոցիալապես անապահով ընտանիքների երեխաների դասագրքերի վարձավճարները: Դասագրքերի վարձավճարների պարտք ունի միայն Սարիգյուղի միջն. դպրոցը՝ 370.000 դրամ:

**12. ՀԱՄԱԳՈՐԾԱԿՑՈՒԹՅՈՒՆ ԾՆՈՂԱԿԱՆ ՀԱՄԱՅՆՔԻ ՀԵՏ**

 Ծնողական համայնքի հետ համագործակցությունը իրականացվում է ծնողական խորհուրդների միջոցով: Ծնողական խարհրդի դերը դպրոցների կառավարման թափանցիկության գործում բավականին մեծ է, որովհետև հիմնականում ծնողներից են հավաքագրվում ստվերային գումարներ:

 Դրա հետ կապված ուզում եմ հիշեցնել, որ բոլորովին վերջերս կրթության և գիտության նախարարը շրջաբերական նամակով դիմել էր ՀՀ մարզպետներին՝ առաջարկելով ուստարվա մեկնարկին ընդառաջ ձեռնարկել համապատասխան քայլեր՝ հանրային դժգոհություն հարուցող երևույթները դպրոցներում բացառելու ուղղությամբ: Մարզի բոլոր ուսումնական հաստատությունների տնօրենները Տավուշի մարզպետի կողմից ստացել են համապատասխան հանձնարարականներ՝ նոր ուսումնական տարում դրամահավաքության արատավոր դրսևորումները և ծնողների համար ավելորդ ֆինանսական խնդիրները բացառելու վերաբերյալ: Հորդորում եմ, որ տնօրենները հետևողական կլինեն այս հարցում և ծնողական խորհուրդների միջոցով կկարողանան բացառել նմանատիպ արատավոր դրսևորումները իրենց դպրոցներում:

 Յուրաքանչյուր ուսումնական տարվա սկզբում, մինչև նոր ծնողական խորհրդի կազմավորվելը, նախկին ծնողական խորհուրդը ծնողական համայքնին ներկայացնում է հաշվետվություն՝ անցած ուստարվա ընթացքում իր կատարած աշխատանքների մասին: Հաշվետվությունը ներառում է անցած ուստարվա ընթացքում ծնողական խորհրդի կողմից նախաձեռնած յուրաքանչյուր բովանդակային և ֆինանսական գործընթացները:

 Ծնողական խորհրդի հաշվետվությունը պետք է հրապարակվի հաստատության կայքում, փակցվի ծնողական անկյուններում: Իհարկե շատ դպրոցներում ծնողական խորհուրդները թերանում են վերոնշյալ աշխատանքների իրականացման գործընթացում: Դրա համար անհրաժեշտ է դպրոցների տնօրենների հետևողականությունը՝ ծնողական համայնքի հետ կապերը սերտացնելու, ինչու չէ, նաև ծնողական խորհուրդների իրավասության շրջանակները պարզաբանելու հարցում:

**13. ՍՈՎՈՐՈՂՆԵՐԻ ԱՐՏԱԴԱՍԱՐԱՆԱԿԱՆ ՊԱՐԱՊՄՈՒՆՔՆԵՐ, ԱՄԱՌԱՅԻՆ ՀԱՆԳՍՏԻ ԿԱԶՄԱԿԵՐՊՈՒՄ**

 Սովորողների արտադասարանական պարապմունքներն իրականացվում են դպրոցներում գործող համապատասխան խմբակներում: Ամռան ընթացքում երեխաների հանգիստը կազմակերպվել է ճամբարներում: Մասնավորապես, ս/թ հուլիսի 1-ից մինչև օգոստոսի 15-ն ընկած ժամանակահատվածում Տավուշի մարզից Հանքավանի <<Լուսաբաց>> ճամբարում հանգստացել է 220 երեխա /3 հերթափոխով 80, 80 և 60 երեխա, յուրաքանչյուր խումբը 20 օրով/: Այդ ճամբար են մեկնել հիմնականում սոցիալապես անապահով և բազմանդամ ընտանիքների երեխաները, <<ՍՕՍ-մանկական գյուղի>> շահառու ընտանիքների երեխաները, <<Դիլիջանի երեխայի խնամքի եւ պաշտպանության գիշերօթիկ հաստատության>> աշակերտները, ինչպես նաև <<Պատանի երկրապահ>> ակումբի անդամները: Աշակերտներին տեղափոխող մեքենաներին ուղեկցել են ավտոճանապարհային տեսուչները:

 Թվով 25 համայնքներում կազմակերպվել են ամառային ճամբարներ: Ճամբարներ է կազմակերպել նաև <<Վորլդ վիժն>> կազմակերպությունը:

 Նոյեմբերյանի տարածաշրջանում ճամբարներ են կազմակերպել <<Նոյաստղ>>, <<Հակինթ>>, <<Լուսածիր>>, <<Հույսի կամուրջ>>, <<Ոսկե ծղի>>, <<Դեբեդ>> հասարակական կազմակերպությունները:

 Տավուշի միջնակարգ դպրոցը ս/թ հունիսի 20-ից մինչև հուլիսի 11-ը կազմակերպել է <<Տավուշն իր գիրկն է կանչում>> խորագրով ամառային ճամբար, որի նպատակն էր ռուսաստանաբնակ տավուշցի երեխաներին հայրենիք հրավիրելը, հասակակիցների հետ սերտ կապ հաստատելը, ինչպես նաև հայեցի դաստիարակությանը նպաստելը:

**14. ՄԱՐԶՈՒՄ ԻՐԱԿԱՆԱՑՎՈՂ ՆՈՐԱՐԱՐՈՒԹՅՈՒՆՆԵՐ**

 <<Թիչ Ֆոր Արմենիա>> կրթական հասարակական կազմակերպությունը, որը համագործակցում է ՀՀ ԿԳՆ հետ, իր <<Կրթություն Հայաստան>> ծրագրի շրջանակներում 2015-2016 ուստարում Տավուշի մարզի Դիլիջանի թիվ 4 հիմնական դպրոց (հատուկ մանկավարժ) և Չորաթանի միջնակարգ դպրոց (անգլերեն լեզվի ուսուցիչ) երկու տարով երկու մանկավարժ են գործուղել, որոնց կարիքը տվյալ դպրոցերն ունեին: Գործուղված մանկավարժները, բուհերն ավարտած ու համապատասխան վերապատրաստում անցած մասնագետներ են, ովքեր ապրելով ու աշխատելով տվյալ համայնքում, դպրոցում առաջնորդվել են ՀՀ ԿԳՆ կողմից հաստատված կրթական ծրագրերով, ինչպես նաև կազմակերպել են արտադասարանական զարգացման միջոցառումներ դպրոցի աշակերտների համար:

Սույն ծրագիրն առայժմ իրականացվում է ՀՀ Տավուշի, Լոռու, Արմավիրի և Գեղարքունիքի մարզերում: 2016-2017 ուսումնական տարում Տավուշի մարզից ծրագրում ընդգրկված և ուսուցիչ հյուրընկալող համայնքներն են՝ Բերդը, Ակնաղբյուրը և Վազաշենը: Մասնավորապես, ՀՀ կրթության և գիտության նախարարի հրամանով 4 ուսուցիչ կգործուղվեն Բերդի վարժարան ( անգլերեն լեզու), Ակնաղբյուրի հիմնական դպրոց (ֆիզկուլտուրա) և Վազաշենի միջնակարգ դպրոց (մաթեմատիկա և աշխարհագրություն):

**15. ԱՇԱԿԵՐՏՆԵՐԻ ՍՆՆԴԻ ԿԱԶՄԱԿԵՐՊՈՒՄ**

 ՄԱԿ-ի <<Դպրոցական սնունդ>> ծրագրի շրջանակներում մարզի դպրոցների 1-4-րդ դասարանցիներին տրվում է սնունդ (ալյուր, բուսական յուղ, մակարոն, հնդկացորեն, բրինձ, ոլոռ): Ծնողական միջոցներից գնվում են կերակրատեսակներ պատրաստելու համար անհրաժեշտ մյուս մթերքները:

 2016թ. հունիսին ՄԱԿ-ի Պարենի համաշխարհային ծրագրի ռուսաստանյան և հայաստանյան գրասենյակների մասնագետների կողմից մարզի բոլոր դպրոցներում իրականացվել են խոհանոցների և ճաշարանների գնահատման աշխատանքներ, որից հետո անհրաժեշտության դեպքում կիրականացվի խոհանոցների, ճաշարանների վերանորոգում: ՄԱԿ-ի Պարենի համաշխարհային ծրագրի շրջանակներում կիրականացվի նաև դպրոցների գազաֆիկացման և ջրամատակարարման աշխատանքներ: Ծրագրում կատարված փոփոխությունների արդյունքում առաջիկայում նախատեսվում է սննդի փոխարեն դպրոցներին հատկացնել որոշակի գումար սնունդ ձեռք բերելու համար:

 Անհրաժեշտ է դպրոցների խոհանոցներում պահպանել սանիտարահիգիենիկ նորմերի պահանջները, իսկ ծրագրի օգնականները պարտադիր պետք է ունենան առողջության մասին գրքույկներ, անհրաժեշտ է ուշադրություն դարձնել նաև օգնականների արտահագուստի առկայությանը: Սննդի բաշխման վերահսկողությունն իրականացվում է մարզպետարանի աշխատակազմի զարգացման ծրագրերի և վերլուծության բաժնի և <<Սնունդ ծրագրի>> ղեկավարության կողմից: Սննդի հանձնման- ընդունման ակտերը դպրոցները մինչև հաջորդ ամսվա 5-ը ներկայացնում են մարզպետարան:

**16.ԱՌԱՋԱԴԻՄՈՒԹՅԱՆ ՎԵՐԼՈՒԾՈՒԹՅՈՒՆ**

**/ԳԵՐԱԶԱՆՑԻԿՆԵՐ, ԵՐԿՏԱՐԵՑԻՆԵՐ/**

 2015-2016 ուստարում առաջադիմության վերաբերյալ արձանագրվել են հետևյալ ցուցանիշները՝

 1. 4 մեդալակիր (1-ը Բերդավանի միջն.դպրոցից, 2-ը՝ Կողբի թիվ 2 միջնակարգ դպրոցից, 1-ը Դիլիջանի ավագ դպրոցից)

 2. գերազանցիկ՝ 2012 աշակերտ (որից 39-ը՝ 9-րդ դասարանցի)

 3. երկտարեցի՝ 24 աշակերտ

Տավուշի մարզպետարանի աշխատակազմի

կրթության մշակույթի և սպորտի վարչության պետ՝ Կ. Նազարյան